b'\n_START_ARTICLE_\nKyllikki Virolainen\n_START_SECTION_\nTy\xc3\xb6ura\n_START_PARAGRAPH_\nKoulutukseltaan Kyllikki Virolainen oli agronomi. Opintojensa j\xc3\xa4lkeen h\xc3\xa4n ty\xc3\xb6skenteli Ty\xc3\xb6tehoseurassa tiedotussihteerin\xc3\xa4 ja tiedotusp\xc3\xa4\xc3\xa4llikk\xc3\xb6n\xc3\xa4 vuosina 1952\xe2\x80\x931965. Vuonna 1965 h\xc3\xa4n siirtyi MTV3-kanavan edelt\xc3\xa4j\xc3\xa4n Oy Mainos TV-Reklam Ab:n perheohjelmien toimitusp\xc3\xa4\xc3\xa4llik\xc3\xb6ksi. H\xc3\xa4n toimi my\xc3\xb6s radio- ja tv-selostajana ja -toimittajana vuodesta 1958 alkaen. Toimittajana h\xc3\xa4net tunnettiin erityisesti T\xc3\xa4n\xc3\xa4\xc3\xa4n kotona -ohjelmasta.\n_START_SECTION_\nKansanedustajana\n_START_PARAGRAPH_\nEduskuntaan silloinen Kyllikki Stenros nousi varaedustajan paikalta vuonna 1977 samasta vaaliliitosta valitun liberaalien Pekka Tarjanteen siirrytty\xc3\xa4 Posti- ja telelaitoksen p\xc3\xa4\xc3\xa4johtajaksi. H\xc3\xa4n oli ensimm\xc3\xa4inen Helsingist\xc3\xa4 eduskuntaan noussut Keskustapuolueen kansanedustaja. Kansanedustajan ura j\xc3\xa4i lyhyeksi ja p\xc3\xa4\xc3\xa4ttyi jo vuonna 1979. H\xc3\xa4n toimi my\xc3\xb6s presidentin valitsijamiehen\xc3\xa4 vuosina 1978 ja 1982. Ainoana Helsingin vaalipiirist\xc3\xa4 valittuna keskustalaisena valitsijamiehen\xc3\xa4 Kyllikki Virolainen ker\xc3\xa4si vuoden 1982 presidentinvaalin valitsijamiesvaalissa yli 7\xc2\xa0800 \xc3\xa4\xc3\xa4nt\xc3\xa4, ja h\xc3\xa4nen uskottiin olevan tiukasti kiinni kansanedustajan paikassa seuraavissa eduskuntavaaleissa. Vuoden 1983 vaaleissa h\xc3\xa4nen saamansa 1\xc2\xa0300 \xc3\xa4\xc3\xa4nt\xc3\xa4 riittiv\xc3\xa4t kuitenkin vain nelj\xc3\xa4nteen varasijaan. My\xc3\xb6hemmin Kyllikki Virolainen ei en\xc3\xa4\xc3\xa4 pyrkinyt eduskuntaan.\n_START_SECTION_\nAvioliitto Johannes Virolaisen kanssa\n_START_PARAGRAPH_\nEduskunnassa Kyllikki Stenros tutustui tulevaan puolisoonsa Johannes Virolaiseen, joka oli viel\xc3\xa4 naimisissa Kaarina Virolaisen kanssa; heid\xc3\xa4n rakkaustarinansa aiheuttikin merkitt\xc3\xa4v\xc3\xa4\xc3\xa4 kuohuntaa 1970-luvun lopulla. Johannes ja Kyllikki Virolainen avioituivat vuonna 1981. Kyllikki ja Johannes Virolaisesta tuli kahden vuosikymmenen ajaksi yksi Suomen seuratuimmista pareista, ja vuosien mittaan he saivat yh\xc3\xa4 enemm\xc3\xa4n kutsuja sellaisiinkin tilaisuuksiin, joita heid\xc3\xa4n toivottiin vain kunnioittavan l\xc3\xa4sn\xc3\xa4olollaan. Kun yhdysvaltalaista Kauniit ja rohkeat -saippuasarjaa alettiin 1990-luvulla esitt\xc3\xa4\xc3\xa4 Suomessa, my\xc3\xb6s Virolaiset tunnustautuivat sen uskollisiksi yst\xc3\xa4viksi._NEWLINE_Kyllikki Virolainen kuoli 8. toukokuuta 2009 syd\xc3\xa4nsairauteen. H\xc3\xa4nen ainoa lapsensa on vuonna 1952 syntynyt poika Ralf Erik Stenros.Ralf Erikin is\xc3\xa4 on Helge Stenros, joka oli Kyllikki Virolaisen ent. Stenros ensim\xc3\xa4inen aviomies. Helge Stenros oli insin\xc3\xb6\xc3\xb6ri, joka harrasti mm. radioamat\xc3\xb6\xc3\xb6ritoimintaa tunnuksella OH2MH.'